गोबिंद ढोलकिया के हालनुमा दफ्तर में मनोज ने उनसे लम्बी बातचीत की और दूसरे कमरे में मौसमी का जूस पीकर आगे फैक्टरी देखने और शूट करने का तय हुआ . लेकिन संगीतकार रोहित शर्मा को वापस मुंबई जाना था और उन्हें स्टेशन सी ऑफ़ करने मुझे जाना था . उनका सामान गुरुकुल केकमरे में था और वहां से स्टेशन 16-17 किलोमीटर था . हम स्टेशन के काफी करीब थे . सवा तीन बज गए थे . तलघरस्थित पार्किंग में गाड़ियाँ थीं . यहाँ आकर पता चला कि अब तक टीम का अभिन्न हिस्सा बन चुके ड्रायवरों ने अब तक खाना ही नहीं खाया था . हीरे की चमक में सर्वहाराओं की भूख एक फीके तथ्य की तरह थी . ड्रायवर अनिल मिश्र भूखे थे और उन्हें तुरंत खाने की जरूरत थी लेकिन पौन घंटे में रोहित की गाड़ी छूटने वाली थी लिहाज़ा तुरंत ही हम निकल पड़े . पंद्रह मिनट में गुरुकुल आये और रोहित ने अपना सामान उठाया . मिश्रा की राय थी कि रोहित को ऑटो पर बिठा दिया जाय लेकिन समय कम होने और ऑटो वालों की अनिच्छा के कारण उसने आगे की राह थामी . तय पाया गया कि मिश्रा को रस्ते में खाना खाना चाहिए .